Exemplu de fake news despre UE în presa de limba rusă: falsa distrugere a viilor din România şi Moldova

Campania de demonizare a Uniunii Europene în publicaţiile de limbă rusă a cunoscut un nou episod în Republica Moldova. La finalul lunii martie, publicaţia Vedomosti.md a publicat articolul „UE planifică distrugerea ”voluntară” a viilor din România – urmează și cele din Moldova”, însoţit de o fotografie sugestivă: un topor cu logu-ul UE îndreptat spre o vie. Portalul StopFals.md a demontat falsul de presă care apucase însă să fie preluat de alte publicaţii din Moldova.

Articolul publicat de Vedomosti.md în limba rusă (şters între timp de pe site, dar păstrat în memoria cache a Google) susţinea că UE vrea să impună o directivă care ar distruge viile din câteva țări, printre care și România. StopFals.md a contactat Ministerul Agriculturii din România și Comisia pentru agricultură a Parlamentului European. Ambele instituţii au dezminţit informaţia, calificându-le „invenţii”.

Paradoxal, aceeași informație falsă despre presupusele planuri ale UE de a arde viile din România fusese publicată acum doi ani de câteva portaluri din România: Jurnalmm.ro, Alternativenews.ro, Infoalert.ro, Ziarelive.ro și altele, mai scrie StopFals.md.

Citeşte aici tot articolul de pe StopFals.md